b'\n_START_ARTICLE_\n\xc5\xa0tehvanje\n_START_PARAGRAPH_\n\xc5\xa0tehvanje (nem\xc5\xa1ko: Kufenstechen) je stara ljudska fantovska igra, ki se je ohranila na ju\xc5\xbenem avstrijskem Koro\xc5\xa1kem, v Ziljski dolini, vse do danes. \xc5\xa0tehvanje vsako leto poteka tudi v Savljah (Ljubljana), leta 2014 je potekalo \xc5\xbee 60. zapovrstjo.\n_START_SECTION_\nIgra\n_START_PARAGRAPH_\nIgra poteka tako, da se v tla zabije lesen drog, na katerega se povezne lesen sod\xc4\x8dek obit z leskovimi obro\xc4\x8di. Fantje nato jezdijo mimo v ziljski narodni no\xc5\xa1i na nori\xc5\xa1kih kobilah in zbijajo sod\xc4\x8dek s posebnimi kovinskimi kiji. Nato med je\xc5\xbeo lovijo te obro\xc4\x8de, na koncu pa trikrat jezdijo za nagradni venec._NEWLINE_Po kon\xc4\x8dani igri sledi \xc5\xa1e ples, ko fantje peljejo dekleta, oble\xc4\x8dene v barvite in dragocene Ziljske no\xc5\xa1e, na rej pod lipo. Ples spremljajo pesmi v slovenskem in nem\xc5\xa1kem jeziku._NEWLINE_\xc5\xa0tehvanje v Savljah poteka nekoliko druga\xc4\x8de kot ziljsko \xc5\xa1tehvanje. Ima tekmovalni zna\xc4\x8daj. Fantje ob razbijanju soda zbirajo to\xc4\x8dke. Zmagovalec je tisti, ki zbere najve\xc4\x8d to\xc4\x8dk.'